I Radio 24syvs satireprogram ”Den korte Radioavis” opfordrer den fiktive seniorkorrespondent Kirsten Birgit Schiøtz Kretz Hørsholm lytterne til at stemme nej til at afskaffe retsforbeholdet ved folkeafstemningen den 3. december. Det sker i form af en kampagne med indslag alle hverdage, hvor EU-modstandere interviewes ukritisk mens tilhængere får med grovfilen.

Denne ensidighed vækker kritik blandt politikere på ja-siden. Blandt dem Ulla Tørnæs medlem af Europaparlamentet for Venstre:

- Radio24syv har jo besluttet sig for, at Kirsten Birgit skal være nej-kampagnens kampagneleder uden nogen form for modpart, der står for en tilsvarende ja-kampagne. Det synes jeg er et brud med public service-forpligtelserne, som også Radio24syv bør efterleve.

Chefredaktør Jørgen Ramskov siger i Presselogen, at der er tale om nyhedssatire i en dialog med en redaktør og den fiktive Kirsten Birgit. Han medgiver, at Kirsten Birgit i Den korte Radioavis fører kampagne for et nej.

- Men Den korte Radioavis” er ikke det eneste program på Radio 24syv. Vi har en mangfoldighed af politiske programmer, hvor vi sikrer at alle parter kommer til orde, siger han.

Venstres folketingsmedlem Morten Løkkegaard siger, at han elsker satire.

- Men det er jo ikke satire, når Morten Messerschmidt får lov til at tale i fire minutter uden modspørgsmål. Og jeg må spørge: Hvor er latterligørelsen af Nej-siden. Det kun Ja-siden, der latterliggøres, siger han.

I programmet opfordrer den fiktive seniorkorrespondent Kirsten Birgit til at ”likvidere” den svageste på ja-siden. Og hun identificerer den svageste som Ulla Tørnæs.

På de sociale medier angribes Tørnæs desuden af den ”troldehær” af lyttere, som Den Korte Radioavis har mobiliseret i kampen mod ja-siden.

Ulla Tørnæs siger til Presselogen:

- Jeg er chokeret over, at man under dække af satire-genren kan bruge udtryk, som i andre sammenhænge ville være strafbare. Altså udtryk som ”hun skal likvideres”.

Men tror du ikke, at folk de kan gennemskue, at det er satire?

- Det tvivler jeg på. Man kan bare se på min facebook, at der er noget, der tyder på, at man i hvert fald har vanskeligt ved at skelne mellem hvad der er satire og hvad der er rigtige og urigtige nyheder.

Chefredaktør Jørgen Ramskov siger, at lytterne sagtens kan gennemskue, at der er tale om satire.

Radio 24syv modtager 100 millioner kroner om året i licens. I en afstemning blandt brugerne på tv2.dk siger et stort flertal af deltagerne, at det er i orden at Radio 24syv Radio24syvs satireprogram "Den Korte Radioavis" fører kampagne for et nej til EU-afstemningen den 3. december.

SE PRESSELOGEN PÅ TV 2 PLAY HER